Asbjørn Bryhn
Store norske leksikon,Samfunn,Politi og kriminalitet,Politivesen,Biografier innen politivesenet
Asbjørn Bryhn var en norsk politiembetsmann som fra 1947 til 1966 var sjef for Politiets overvåkingstjeneste (POT). Bryhn ble som overvåkingssjef etter hvert sterkt omstridt, og ble beskyldt for å drive politisk overvåking av personer på venstresiden.
Bryhn ble tvunget til å gå av som overvåkingssjef i kjølvannet av Lygren-saken. Ingeborg Lygren, som var sekretær for den militære etterretningssjefen, Vilhelm Evang, ble i 1965 ved en misforståelse arrestert mistenkt for spionasje til fordel for Sovjetunionen. Etter press fra Borten-regjeringen gikk han av og tok imot stillingen som politimester i Bergen som han innehadde fra 1967 til oppnådd pensjonsalder i 1976.Asbjørn Bryhn tok cand. jur.-eksamen ved Universitetet i Oslo i 1930. Han var fra 1930 til 1932 sakførerfullmektig i Svolvær, og arbeidet fra 1933 til 1940 ved Oslo politikammer, først som politibetjent og deretter som politifullmektig. De to første årene av okkupasjonen var han engasjert i illegalt arbeid, men kom seg i 1942 over til Sverige og arbeidet til 1943 ved Rettskontoret i den norske legasjonen i Stockholm. Bryhn var fra 1943 til krigens slutt i 1945 byråsjef i det norske Justisdepartementet i London, der han forberedte rettsoppgjøret som var i vente.Etter krigen ledet han først etterforskningen mot tyske krigsforbrytere, før han i 1947 fikk i oppdrag å reorganisere overvåkingstjenesten. Les mer i Store norske leksikon Asbjørn Bryhn i Norsk biografisk leksikon  politiet